COMUNICAT

Referitor la ședințele din teritoriu cu mediatorii din Dolj, Olt,Gorj și Mehedinți

În perioada 21-25 noiembrie 2016 au avut loc o serie de întâlniri programate în teritoriu cu mediatorii din județele Gorj, Mehedinți, Dolj și Olt. La ședințe, din partea Consiliului de mediere, a participat dl. Marin Pădeanu, în total fiind prezenți un număr de 37 de mediatori.

Ședințele au fost convocate în data de 15 noiembrie 2016 și au avut drept scop comunicarea directă cu mediatorii în vederea informării acestora cu privire la situația actuală pe care o traversează profesia, identificarea și centralizarea problemelor cu care se confuntă aceștia, precum și colectarea și transmiterea către Consiliul de mediere a propunerilor și doleanțelor mediatorilor. Aspectele discutate și propunerile mediatorilor au fost consemnate în procesele-verbale transmise Consiliului de mediere.

Concluziile întâlnirilor și propunerile mediatorilor din aceste județe ale țării sunt prezentate pe scurt mai jos:

* Majoritatea participanților la ședințe și-au exprimat nemulțumirea și dezamăgirea față de rezultatele obținute de actualul Consiliu de mediere în cele 19 luni de mandat, acestea reflectându-se în mare măsură în nivelul din ce în ce mai redus al activității de mediere pe care o desfășoară, dar și în lipsa de credibilitate a profesiei, atât din perspectiva organelor judiciare, cât și a potențialilor clienți;
* Ședința on-line convocată de conducerea Consiliului de mediere la data de 16 noiembrie a fost programată la o oră total neadecvată (11.00 a.m.), ceea ce i-a pus pe mulți în imposibilitatea de a participa, aspect constatat prin prezența extrem de redusă (doar 12 mediatori din toate cele patru județe); s-a solicitat Consiliului de mediere ca aceste ședințe on-line să se desfășoare după ora 17.00;
* Mediatorii au solicitat crearea unui cadru legal pentru instituirea taxei profesionale; necesitatea convocării de către Consiliul de mediere a Conferinței Naționale a Mediatorilor, în care să se ia în discuție și problema taxei profesionale;
* S-au purtat discuții referitoare la actualul proiect de modificare a Legii nr.192/2006, stadiul în care acesta se află în Parlament și consecințele respingerii sale în Comisia juridică a Camerei Deputaților; de ce Ministerul Justiției nu sprijină în prezent medierea și profesia de mediator?
* S-a solicitat Consiliului de mediere reducerea la minim a cheltuielilor sale de funcționare (cu personalul angajat și indemnizațiile ale membrilor) până la redresarea situației profesiei de mediator;
* Actualizarea urgentă a Tabloului Mediatorilor;
* Necesitatea transmiterii către Consiliul de mediere a hotărârilor instanțelor de judecată prin care sunt respinse cererile de consfințire a acordurilor de mediere pentru ca acesta să acționeze în consecință, în funcție de situație;
* S-a propus organizarea de întâlniri periodice zonale cu membrii Consiliului de mediere, în scopul informării și consultării cu mediatorii;
* S-a solicitat Consiliului de mediere să trimită în teritoriu materiale publicitare și de promovare a medierii;
* În scopul creșterii calității serviciului de mediere se impune adoptarea unui standard al serviciului de mediere și schimbarea metodologiei de examinare la intrarea în profesie.

Data

28 noiembrie 2016